C 40/38

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 40/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O SCHVÁLENÍ ŠTANDARDNEJ ZMENY

„Coteaux d’Ancenis“

PDO-FR-A0928-AM01

Dátum oznámenia: 12. novembra 2019

OPIS A DÔVODY SCHVÁLENEJ ZMENY

1. Zemepisná oblasť

Zemepisná oblasť sa mení takto: „Všetky kroky výroby sa uskutočňujú v zemepisnej oblasti, ktorú schválil Institut national de l’origine et de la qualité (Národný inštitút pre osvedčovanie pôvodu a kvality) na zasadnutí príslušného vnútroštátneho výboru 28. septembra 2011. Táto oblasť zahŕňa ku dňu schválenia tejto špecifikácie príslušným vnútroštátnym výborom územie týchto obcí na základe oficiálneho zemepisného kódexu z roku 2018:

— Departement Loire-Atlantique: Ancenis, Carquefou, Le Cellier, Couffé, Divatte-sur-Loire (len na území delegovanej obce Barbechat), Ligné, Loireauxence (len na území delegovanej obce Varades), Mauves-sur-Loire, Mésanger, Montrelais, Oudon, Saint-Géréon, Thouaré-sur-Loire, Vair-sur-Loire.

— Departement Maine-et-Loire: Mauges-sur-Loire (len na území delegovanej obce La Chapelle-Saint-Florent), Orée d’Anjou (len na území delegovaných obcí Bouzillé, Champtoceaux, Drain, Landemont, Liré a La Varenne).

Kartografické dokumenty znázorňujúce zemepisnú oblasť sú dostupné na webovom sídle inštitútu Institut national de l’origine et de la qualité.“

Textová úprava: v novom zozname správnych jednotiek sa zohľadňujú zlúčenia alebo iné zmeny administratívnej zonácie, ktoré nastali od schválenia špecifikácie. S cieľom zvýšiť právnu istotu sa tento zoznam zosúladil s aktuálnou verziou oficiálneho zemepisného kódexu, ktorý každý rok uverejňuje INSEE.

Napokon sa uvádza, že pre lepšiu informovanosť verejnosti sú na webovom sídle inštitútu INAO dostupné kartografické dokumenty znázorňujúce zemepisnú oblasť.

Bod 6 jednotného dokumentu týkajúci sa vymedzenej zemepisnej oblasti sa zodpovedajúcim spôsobom mení.

2. Vymedzený pozemok

V kapitole 1 časti IV bode 2 sa slovo „vymedzený“ nahrádza slovom „výroby“;

Je to textová úprava, ktorou sa nemení vymedzený pozemok

Uvedená zmena nemá vplyv na jednotný dokument.

3. Oblasť v bezprostrednej blízkosti

V kapitole 1 časti IV bode 3 sa zoznam obcí nahrádza takto:

— Departement Loire-Atlantique: La Boissière-du-Doré, La Chapelle-Heulin, Divatte-sur-Loire (len na území delegovanej obce La Chapelle-Basse-Mer), Gorges, Haute-Goulaine, Le Landreau, Le Loroux-Bottereau, Maisdon-sur-Sèvre, Mouzillon, La Remaudière, Saint-Julien-de-Concelles, Vallet.

— Departement Maine-et-Loire: Montrevault-sur-Èvre (len na území delegovaných obcí Puiset-Doré a Saint-Rémy-en-Mauges), Orée d’Anjou (len na území delegovaných obcí Saint-Laurent-des-Autels a Saint-Sauveur-de-Landemont), Sèvremoine (len na území delegovanej obce Tillières).

Textová úprava: v novom zozname správnych jednotiek sa zohľadňujú zlúčenia alebo iné zmeny administratívnej zonácie, ktoré nastali od schválenia špecifikácie.

Bod 9 jednotného dokumentu týkajúci sa dodatočných podmienok sa zodpovedajúcim spôsobom mení.

4. Odrodové zloženie

Červené a ružové vína možno teraz vyrobiť z vedľajšej odrody Cabernet Franc.

Odroda Cabernet Franc je historická odroda oblasti a označenia, ktorá prináša vínu určitú štruktúru bez toho, aby zmenila jeho typické vlastnosti. To umožňuje zabezpečiť určitú istotu výroby, lebo táto odroda nie je taká citlivá na mráz ako Gamay, ani na kryptogamické choroby.

Uvedená zmena nemá vplyv na jednotný dokument.

5. Zmes odrôd

— V kapitole 1 časti V sa dopĺňa odsek: „2. Pravidlá týkajúce sa podielu v poľnohospodárskom podniku Podiel vedľajšej odrody je nižší alebo rovný 10 % odrodového zloženia. Súlad odrodového zloženia sa pre príslušnú farbu posudzuje na základe všetkých pozemkov poľnohospodárskeho podniku, kde sa vyrába víno s chráneným označením pôvodu. “

— V kapitole 1 časti IX sa dopĺňa písmeno a) „a) Zmes odrôd Červené alebo ružové vína pochádzajú zo zmesi hrozna alebo vín v rovnakých pomeroch, ako určuje odrodové zloženie v poľnohospodárskom podniku.“

S pridaním odrody Cabernet Franc bolo potrebné doplniť pravidlo do odrodového zloženia a zmesi a obmedziť podiel tejto odrody na 10 %.

Uvedená zmena nemá vplyv na jednotný dokument.

6. Balenie

V časti IX bode 2 sa mení obdobie uchovávania výsledkov vykonanej analýzy balených dávok, ktoré sa teraz uchovávajú 12 mesiacov namiesto 6 s cieľom zabezpečiť lepšiu kontrolu.

Uvedená zmena nemá vplyv na jednotný dokument.

7. Obeh medzi oprávnenými prevádzkovateľmi skladov

V kapitole 1 časti IX bode 4 sa vypúšťa písmeno b) o dátume uvedenia vín do obehu medzi oprávnenými prevádzkovateľmi skladov.

Uvedená zmena nemá vplyv na jednotný dokument.

8. Súvislosť so zemepisnou oblasťou

Súvislosť sa zrevidovala s cieľom aktualizovať počet dotknutých obcí (16 namiesto 22).

Bod 8 jednotného dokumentu týkajúci sa súvislosti so zemepisnou oblasťou sa zodpovedajúcim spôsobom mení.

9. Prechodné opatrenie

Prechodné opatrenia, platnosť ktorých uplynula, sa vypustili zo špecifikácie.

Uvedená zmena nemá vplyv na jednotný dokument.

10. Označovanie

V časti XII sa dopĺňa znenie „c) Vína s chráneným označením pôvodu môžu na svojich etiketách uvádzať názov užšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Písmo používané pri uvádzaní tejto katastrálnej jednotky nesmie byť vyššie, širšie ani hrubšie ako polovica veľkosti písma tvoriaceho názov chráneného označenia pôvodu. Uvádza sa v tom istom vizuálnom poli ako chránené označenie pôvodu. “

Bod 9 jednotného dokumentu týkajúci sa dodatočných podmienok sa zodpovedajúcim spôsobom mení.

11. Predbežné vyhlásenie o vyčlenení pozemkov

V kapitole 2 časti 1 bode 1 sa vypúšťa obdobie 5 rokov v prípade automatického predĺženia s cieľom vylúčiť akékoľvek problematické opomenutie, a tak zachovať iba obnovenie prostredníctvom automatického predĺženia v prípade neexistencie zmeny oznámenej hospodárskym subjektom.

Uvedená zmena nemá vplyv na jednotný dokument.

12. Vyhlásenie o uplatnení nároku

Vyhlásenie o uplatnení nároku sa teraz zasiela najneskôr 31. decembra, a nie 10., ako to bolo predtým.

Uvedená zmena nemá vplyv na jednotný dokument.

13. Predbežné vyhlásenie o obchodovaní s nebaleným vínom

V kapitole 2 časti II bode 3 ods. 1 sa slovo „prvé“ dopĺňa pred slovo „obchodovanie“ a slová „s prvou dávkou daného roka alebo prvým uvedením vína na spotrebiteľský trh s vínom“ sa dopĺňajú po slove „obchodovanie“.

Uvedená zmena nemá vplyv na jednotný dokument.

14. Predbežné vyhlásenie o balení

V kapitole 2 časti II bode 4 sa dopĺňa zarážka:

„– predpokladaný dátum balenia“

Uvedená zmena nemá vplyv na jednotný dokument.

15. Vyhlásenie o preradení

V kapitole 2 časti II bode 6 sa slová „do jedného mesiaca“ nahrádzajú slovami „najneskôr 15. decembra“

Uvedená zmena nemá vplyv na jednotný dokument.

16. Vinohradnícky záznam

Kapitola 2 časť II bod 1 sa mení takto:

„1. Vinohradnícky záznam a) Každý hospodársky subjekt pestujúci viniče vhodné na výrobu chráneného označenia pôvodu uvedie do 1. júna roku zberu úrody do záznamu pozemky, na ktorých sa zrieka výroby chráneného označenia pôvodu a nechce uplatniť podmienky výroby chráneného označenia pôvodu na vinohrad. Orgán na ochranu a riadenie môže žiadať hospodárske subjekty o predloženie kópie tohto záznamu. b) Každý hospodársky subjekt, ktorého sa týka jedno prechodné opatrenie alebo viaceré prechodné opatrenia, sprístupni orgánu na ochranu a riadenie a schválenému kontrolnému orgánu súpis pozemkov a uvedie: — katastrálne číslo pozemku, — dané prechodné opatrenie.“

Uvedená zmena nemá vplyv na jednotný dokument.

17. Záznam vinárskeho podniku

V kapitole 2 časti II bode 2 sa slovo hárok nahrádza slovom záznam a dopĺňa sa, že sa v tomto zázname uvádzajú preradenia do nižšej kategórie.

Uvedená zmena nemá vplyv na jednotný dokument.

18. Hlavné body kontroly

Kapitola 3 sa zrevidovala, aby sa zosúladilo znenie hlavných bodov kontroly v špecifikácii oblasti mesta Nantes.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Coteaux d’Ancenis

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis Vína (Vín)

Červené vína

Ide o nešumivé červené vína

Analytické vlastnosti vín sú takéto:

— Minimálny prirodzený obsah alkoholu: červené vína 10,5 obj. %

— Maximálny celkový obsah alkoholu po obohatení: červené vína 12,5 obj. %

— Celkový obsah kyselín: červené vína od 57,1 do 102,1 miliekvivalentov na liter

— Maximálny obsah prchavých kyselín: červené vína 13,3 miliekvivalentov na liter

— Obsah skvasiteľných cukrov (glukózy a fruktózy): červené vína najviac 3 gramy na liter

— Maximálny obsah kyseliny jablčnej: nižší alebo rovný 0,3 gramu na liter v červených vínach. Malolaktická fermentácia je u červených vín ukončená.

Celkový obsah oxidu siričitého a celkový skutočný obsah alkoholu červených vín je v súlade s pravidlami stanovenými v predpisoch Spoločenstva.

Červené vína sa na pohľad vyznačujú intenzívnym leskom, odtiene ktorého sa menia od farby červenej čerešne po červenú granátovú farbu. V ich vôni často prevládajú arómy červeného ovocia, ktoré niekedy sprevádzajú tóny korenia. Zvyčajne sa vyznačujú elegantnými trieslovinami, ktoré im dodávajú poddajnú a jemnú chuť zvýraznenú určitou sviežosťou.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Biele vína

Ide o nešumivé biele vína.

Analytické vlastnosti vín sú takéto:

— Minimálny prirodzený obsah alkoholu: biele vína 11,5 obj. %

— Maximálny celkový obsah alkoholu po obohatení: biele vína 13,5 obj. %

— Celkový obsah kyselín: biele vína od 57,1 do 112,3 miliekvivalentov na liter

— Obsah skvasiteľných cukrov (glukózy a fruktózy): biele vína od 20 do 40 gramov na liter

Biele vína, ktorých žltá farba pripomína hojnosť, rozvíjajú najmä intenzívne aromatické tóny pripomínajúce veľmi zrelé ovocie alebo exotické ovocie. Pravidlá týkajúce sa ich analytických noriem zaručujú najčastejšie dobrú rovnováhu chuti týchto vín, guľatosť, ktorú im dodávajú skvasiteľné cukry vyvažujúce charakteristickú sviežosť vín oblasti Loire.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10 Minimálna celková kyslosť Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter)

Ružové vína

Vína sú nešumivé ružové vína.

Analytické vlastnosti vín sú takéto:

— Minimálny prirodzený obsah alkoholu: ružové vína 10 obj. %

— Maximálny celkový obsah alkoholu po obohatení: ružové vína 12 obj. %

— Celkový obsah kyselín: ružové vína od 57,1 do 102,1 miliekvivalentov na liter

— Maximálny obsah prchavých kyselín: ružové vína 10,2 miliekvivalentov na liter

— Obsah skvasiteľných cukrov (glukózy a fruktózy): ružové vína najviac 4 gramy na liter

Celkový obsah oxidu siričitého a celkový skutočný obsah alkoholu ružových vín je v súlade s pravidlami stanovenými v predpisoch Spoločenstva.

Ružové vína majú svetlý odtieň, sfarbenie ktorého prechádza od bledoružovej k lososovoružovej. Jemné a diskrétne arómy vyvolávajú sviežosť a podpisujú sa najmä ovocnými tónmi. V ústach sa tieto vína bežne prejavujú svojou ľahkosťou a sviežosťou, ako aj nádychom živosti.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Pestovateľský postup

Minimálna hustota výsadby vo viniciach je 6000 koreňov na jeden hektár.

Rozstup medzi radmi je menší ako alebo rovný 1,60 m a medzery medzi koreňmi v jednom rade sa pohybujú od 0,90 m do 1,10 m.

Rez viniča sa vykonáva najviac na 12 očiek na jeden koreň:

— buď krátkym rezom (typu Royat, Gobelet alebo na vejárovitú palmetu),

— alebo jednoduchým alebo Guyotovým spôsobom rezu.

Rez sa uskutoční pred 31. májom v roku zberu úrody.

Vo fenologickej fáze, tzv. nasadzovanie, je počet plodonosných vetvičiek na koreň v danom roku menší alebo rovný 10.

Osobitný enologický postup

Používanie vinárskeho aktívneho uhlia pri výrobe ružových vín, samostatne alebo v prípravkoch, je zakázané.

Subtraktívne techniky obohacovania sú povolené pre červené vína a maximálna hodnota čiastočnej koncentrácie je v pomere k použitým objemom stanovená na 10 %.

Celkový obsah alkoholu vo víne po obohatení nesmie prekročiť túto hodnotu: biele vína 13,5 obj. %, ružové vína 12 obj. %, červené vína 12,5 obj. %.

Okrem vyššie uvedených ustanovení musia vína z hľadiska enologických postupov spĺňať požiadavky stanovené na úrovni Spoločenstva a v poľnohospodárskom zákonníku a zákonníku o námornom rybolove.

b) Maximálne výnosy

Biele vína

55 hektolitrov na hektár

Červené a ružové vína

66 hektolitrov na hektár

6. Vymedzená zemepisná oblasť

Všetky kroky výroby sa uskutočňujú v zemepisnej oblasti, ktorú schválil Institut national de l’origine et de la qualité (Národný inštitút pre osvedčovanie pôvodu a kvality) na zasadnutí príslušného vnútroštátneho výboru 28. septembra 2011. Táto oblasť zahŕňa ku dňu schválenia tejto špecifikácie príslušným vnútroštátnym výborom územie týchto obcí na základe oficiálneho zemepisného kódexu z roku 2018:

— Departement Loire-Atlantique: Ancenis, Carquefou, Le Cellier, Couffé, Divatte-sur-Loire (len na území delegovanej obce Barbechat), Ligné, Loireauxence (len na území delegovanej obce Varades), Mauves-sur-Loire, Mésanger, Montrelais, Oudon, Saint-Géréon, Thouaré-sur-Loire, Vair-sur-Loire.

— Departement Maine-et-Loire: Mauges-sur-Loire (len na území delegovanej obce La Chapelle-Saint-Florent), Orée d’Anjou (len na území delegovaných obcí Bouzillé, Champtoceaux, Drain, Landemont, Liré a La Varenne).

7. Hlavné odrody viniča

Gamay N

Pinot Gris G

8. Opis súvislostí

Opis prírodných faktorov, ktoré sú rozhodujúce pre súvislosť

Zemepisná oblasť sa rozprestiera na obidvoch brehoch rieky Loire na polceste medzi mestami Nantes a Angers. Viniče sa pestujú prevažne na stráňach, ktoré sú priamo čelne k rieke, niekedy aj na svahoch sekundárnych údolí. Siahajú na svahy v nadmorských výškach zvyčajne od 20 do 80 metrov a jasne sa v krajine líšia v porovnaní s okolitými plošinami, ktoré sú zamerané na pestovanie rôznych iných plodín. Zemepisná oblasť sa rozprestiera okolo obce Ancenis na území 16 obcí departementov Loire-Atlantique a Maine-et-Loire.

Viniče sa sadia na starých metamorfovaných útvaroch Armorického masívu, ktoré tvoria hlavne bridlice, svory a ruly. Tieto tvrdé skaly vytvorili základ pre kremičité a často kamenisté pôdy, ktoré sú na svahoch plytké a ovplyvnené eróziou rieky Loire. Tradične vymedzená oblasť na zber hrozna striktne pozostáva z pozemkov, ktoré sa nachádzajú na stráňach, sú najmä tradične vysadené viničom a majú zdravé plytké pôdy, ktoré sú zásobované obmedzeným množstvom vody a sú mierne úrodné. Tieto pôdy rýchlo vyschýnajú a ohrievajú sa.

Zemepisná oblasť je charakteristická miernym oceánskym podnebím, pričom rieka Loire prispieva k rozširovaniu morského vplyvu smerom do vnútrozemia, keďže v regióne Ancenis má rieka rovnaký smer ako prevažujúce vetry. Priemerná ročná teplota sa pohybuje okolo 11,5 °C, zimy sú mierne a letá chladné. Zrážky predstavujú okolo 700 milimetrov za rok a počas roka sú dobre rozložené, pričom v lete sa vyskytuje značný nedostatok vody. Zemepisná oblasť sa začiatkom jesene často vyznačuje veterným a suchým obdobím, ktoré nastáva pred veľkými prílivmi v období rovnodennosti.

Opis ľudských faktorov, ktoré sú rozhodujúce pre súvislosť

Pestovanie viniča je tu prítomné už veľmi dávno, pričom od 11. storočia sa rozširuje hlavne v regióne Ancenis s rozvojom priorstiev pozdĺž rieky Loire. Desiatky platené za výrobky z viniča potvrdzujú intenzívnu vinársku činnosť na brehoch rieky v stredoveku. Prístav Ancenis začne rýchlo zohrávať hlavnú úlohu v obchode a preprave vín v regióne. V roku 1573 Karol IX. povoľuje založenie štyroch úradov gurmánskych obchodníkov s vínami v prístave Ancenis, ktoré sa v roku 1584 rozrastajú na desať úradov, a za vlády Ľudovíta XVI. sa v meste pravidelne nachádza asi dvadsať lodí, ktoré sa podieľajú na obchode s vínom.

Od 17. storočia sa vo vinohrade v Ancenis zvyšuje výroba polosladkých bielych vín spolu so zavedením odrody Pinot Gris G. Víno, ktoré z nej pochádza, postupne získava názov „Malvoisie“. Iné odrody sa objavujú neskôr, ako napríklad odroda Gamay N, ktorá sa zavádza približne v polovici 19. storočia. Obchod s vínom tak dosahuje svoj vrchol, vína loďami smerujú do Paríža cez Orléans alebo do severnej Európy a Bretónska cez Nantes.

Po kríze spôsobenej voškou viničovou je vinohrad prebudovaný a definitívne prijíma odrody a spôsoby vedenia vinohradu, ktoré sú v súčasnosti stále platné, najmä pokiaľ ide o hustotu výsadby v rozmedzí od 6000 koreňov na hektár do 7000 koreňov na hektár. Výroba suchých ružových a červených vín prevláda nad polosladkými bielymi vínami „Malvoisie“. V roku 1907 vytvorenie vinárskeho združenia obvodu Ancenis „Syndicat viticole de l’arrondissement“ dokazuje kontinuitu miestnej vinárskej dynamiky. Pravidlá výroby, ktoré stanovujú výrobcovia po druhej svetovej vojne, umožňujú v roku 1954 uznanie chráneného označenia pôvodu vysokej kvality „Coteaux d’Ancenis“.

V roku 2009 vinohrad pokrýva 180 hektárov. Obhospodaruje ho tridsiatka výrobcov, pričom priemerná ročná výroba presahuje 10 000 hektolitrov, z čoho 45 % tvoria ružové vína, 38 % červené vína a 17 % biele vína. Biele vína, ktorých žltá farba pripomína hojnosť, rozvíjajú najmä intenzívne aromatické tóny pripomínajúce veľmi zrelé ovocie alebo exotické ovocie. Pravidlá týkajúce sa ich analytických noriem zaručujú najčastejšie dobrú rovnováhu chuti týchto vín, guľatosť, ktorú im dodávajú skvasiteľné cukry vyvažujúce charakteristickú sviežosť vín oblasti Loire.

Červené vína sa na pohľad vyznačujú intenzívnym leskom, odtiene ktorého sa menia od farby červenej čerešne po červenú granátovú farbu. V ich vôni často prevládajú arómy červeného ovocia, ktoré niekedy sprevádzajú tóny korenia. Zvyčajne sa vyznačujú elegantnými trieslovinami, ktoré im dodávajú poddajnú a jemnú chuť zvýraznenú určitou sviežosťou.

Ružové vína majú svetlý odtieň, sfarbenie ktorého prechádza od bledoružovej k lososovoružovej. Jemné a diskrétne arómy vyvolávajú sviežosť a podpisujú sa najmä ovocnými tónmi. V ústach sa tieto vína bežne prejavujú svojou ľahkosťou a sviežosťou, ako aj nádychom živosti. Spolu so zemepisnou oblasťou, ktorá sa nachádza na rozhraní medzi vinohradmi miest Nantes a Angers na okraji dôležitej komunikácie, ktorú tvorí rieka Loire, výrobcovia „Coteaux d’Ancenis“ dokázali využiť tento dvojitý vplyv a vytvoriť technické výrobné postupy, ktoré sú prispôsobené ich prírodnému prostrediu.

Stráne zemepisnej oblasti, ktoré tvaruje rieka Loire v metamorfovaných útvaroch Armorického masívu, sa najčastejšie vyznačujú pôdami, ktorých vysoká kapacita ohrievania, rýchle prírodné odvodňovanie a obmedzená zásoba vody podporujú dozrievanie hrozna, čo je od stredoveku dôvodom rozvoja aktívneho obchodného vinohradníctva okolo prístavu Ancenis. Navyše podnebie zemepisnej oblasti, hoci pod vplyvom oceánu, je osobité tým, že na konci leta a začiatkom jesene je často veterno a sucho. V kombinácii s otvorenými krajinami brehov rieky Loire táto prírodná spojitosť do značnej miery vysvetľuje, prečo sa v regióne rozvinula výroba červených a ružových vín. Chudobné a kyslé pôdy vymedzených pozemkov na zber hrozna vyhovujú obzvlášť odrode Gamay N, pričom často obmedzujú pozorovanú dynamickosť tejto odrody a sú vysvetlením faktu, že hoci sa táto odroda zaviedla neskoro, vytlačila existujúce čierne odrody. Obhospodarovanie vinohradu upraveným spôsobom vedenia a kontrola výnosov umožňujú červeným vínam odhaliť všetky arómy a ružovým vínam vyjadriť jemné ovocné tóny.

Podnebie tiež ponúka možnosť výroby polosladkého bieleho vína vďaka zberu zdravého a úplne zrelého hrozna. Podporilo aj rýchlu aklimatizáciu krehkej odrody Pinot Gris G. Mierne letné teploty v zemepisnej oblasti sú skutočným tromfom na zachovanie jemnosti aróm, a tým, že sa obmedzuje znehodnotenie organických kyselín prítomných v hroznových bobuliach, sa zaručuje charakteristická sviežosť vín. Tieto skutočne originálne vína, na miestnej úrovni známe pod názvom „Malvoisie“, sú symbolickým výrobkom miestneho vinárskeho dedičstva.

Od začiatku 20. storočia sa výrobcovia združovali a neustále snažili o zvyšovanie kvality výrobkov. Uznanie chráneného označenia pôvodu „Coteaux d’Ancenis“, ktoré sa spája so sústredením vymedzeného pozemku na najlepších stráňach, so zúžením odrodového zloženia na dve odrody Gamay N a Pinot Gris G a s obmedzenejšími pravidlami výroby, je zárukou posilnenia typických vlastností vín v budúcnosti.

9. Ďalšie základné podmienky (balenie, označovanie, iné požiadavky)

Právny rámec:

Vnútroštátne právne predpisy

Druh dodatočnej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre pestovanie viniča a výrobu vín, pozostáva z územia týchto obcí na základe oficiálneho zemepisného kódexu z roku 2018:

— Departement Loire-Atlantique: La Boissière-du-Doré, La Chapelle-Heulin, Divatte-sur-Loire (len na území delegovanej obce La Chapelle-Basse-Mer), Gorges, Haute-Goulaine, Le Landreau, Le Loroux-Bottereau, Maisdon-sur-Sèvre, Mouzillon, La Remaudière, Saint-Julien-de-Concelles, Vallet.

— Departement Maine-et-Loire: Montrevault-sur-Èvre (len na území delegovaných obcí Puiset-Doré a Saint-Rémy-en-Mauges), Orée d’Anjou (len na území delegovaných obcí Saint-Laurent-des-Autels a Saint-Sauveur-de-Landemont), Sèvremoine (len na území delegovanej obce Tillières).

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Názov chráneného označenia pôvodu sa môže doplniť zemepisným označením „Val de Loire“ podľa pravidiel stanovených pre použitie tohto označenia v špecifikácii výrobku.

Názov chráneného označenia pôvodu sa môže doplniť používaným označením „Malvoisie“ podľa pravidiel stanovených pre použitie tohto označenia v špecifikácii výrobku. Toto označenie je vyhradené pre nešumivé biele vína.

Písmo použité pri uvádzaní nepovinných označení na etiketách, ktorých používanie môžu podľa ustanovení Únie regulovať členské štáty, nesmie byť vyššie, širšie ani hrubšie ako dvojnásobok veľkosti písma tvoriaceho názov chráneného označenia pôvodu.

Veľkosť písma zemepisného označenia „Val de Loire“ a používaného označenia „Malvoisie“ má menšiu alebo rovnakú výšku, šírku aj hrúbku ako dve tretiny veľkosti písma tvoriaceho názov chráneného označenia pôvodu.

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Vína s chráneným označením pôvodu môžu na svojich etiketách uvádzať názov menšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Písmo používané pri uvádzaní tejto katastrálnej jednotky nesmie byť vyššie, širšie ani hrubšie ako polovica veľkosti písma tvoriaceho názov chráneného označenia pôvodu. Uvádza sa v tom istom vizuálnom poli ako chránené označenie pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-0569c539-0b4c-4402-9b68-c63cca20f36f

(1) Ú. v. ES L 9, 11.1.2019, s. 2.